《去年得澄心堂纸甚惜之辄为一轴》
宋代·刘敞

六朝文物江南多，江南君臣玉树歌。擘笺弄翰春风里，斲冰析玉作宫纸。

当时百金售一幅，澄心堂中千万轴。摛辞欲卷东海波，乘兴未尽南山竹。

楼船夜济降幡出，龙骧将军数军实。舳舻衔尾献天子，流落人间万无一。

我从故府得百枚，忆昔繁丽今尘埃。秘藏箧笥自矜玩，亦恐岁久空成灰。

后人闻名宁复得，就令得之当不识。君能赋此哀江南，写示千秋永无极。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。